Na temelju članka 13.stavak 4. Zakona o zaštiti od požara („Narodne novine“ broj 92/10) i članka 32. Statuta Grada Skradina („Službeni vjesnik Šibensko-kninske županije“ broj 10/09 i 5/13), Gradsko vijeće Grada Skradina na svojoj 4. sjednici održanoj dana 14. prosinca 2017. godine donosi

**Godišnji provedbeni plan**

**unapređenja zaštite od požara Grada Skradina za 2018. godinu**

**Točka 1.**

Godišnji provedbeni plan unapređenja zaštite od požara Grada Skradina za 2018. godinu (u daljnjem tekstu :Plan) donosi se radi unapređenja i boljeg planiranja zaštite od požara na području Grada Skradina.

**Točka 2.**

Ovim Planom određuje se prijedlog organizacijskih i tehničkih mjera nužnih za unapređenje zaštite od požara na području Grada Skradina, a sukladno činjeničnom stanju utvrđenom u Procjeni ugroženosti od požara i tehnoloških eksplozija za Grad Skradin.

**Točka 3.**

Za učinkovito i uspješno djelovanje vatrogasaca od trenutka uzbunjivanja i početka intervencije do lokaliziranja i gašenja požara potrebno je, sukladno pravilima vatrogasne struke, kontinuirano raditi na povezivanju u jedinstveni sustav dojave požara ili nekog događaja, a u cilju što bržeg prosljeđivanja informacija.

**Točka 4.**

Odredbe Pravilnika o uvjetima za vatrogasne pristupe (NN broj 35/94, 55/94 i 142/03) i Pravilnika o hidrantskoj mreži za gašenje požara ( NN broj 8/06) primjenjivati za sve zahvate i u izradi dokumenata prostornog uređenja. Izuzetno je važno nadzirati dostupnost i ispravnost, vatrogasnim vozilima i vatrogascima, hidrantskih priključaka na izgrađenim vodovodnim mrežama u naseljima.

**Točka 5.**

Sukladno Pravilniku o zaštiti šuma od požara (NN broj 33/14) Grad Skradin u suradnji s Hrvatskim šumama treba sastaviti popis šuma i šumskog zemljišta u vlasništvu fizičkih osoba, uz pripadajuće pregledne zemljovide i po stupnjevima opasnosti od šumskog požara.

**Točka 6.**

U svrhu edukacije pučanstva i turista, a naročito školske djece, za što bolju i djelotvorniju prevenciju nastanka šumskih požara tijekom cijele godine, potrebno je pripremiti i provoditi različite promidžbene programe s ciljem sprječavanja nastanka šumskih požara. Nužno je uz prometnice i na vidljiva mjesta postaviti odgovarajuće znakove upozorenja.

**Točka 7.**

Poljoprivredno zemljište se mora obrađivati uz primjenu agrotehničkih mjera kojima se propisuje njegovo korištenje na način da se ne umanjuje njegova vrijednost. Potrebno je uklanjati biljne ostatke nakon provedbe agrotehničkih mjera u trajnim nasadima ( rezidba ) najkasnije do konca svibnja , te suhe biljne ostatke nakon berbe najkasnije u roku 15 dana.

**Točka 8.**

Od izuzetne je važnosti kontinuirano, a posebice pred početak i tijekom požarne sezone, održavati čistim pojaseve uz nerazvrstane ceste te poljske i šumske puteve.

**Točka 9.**

Za potrebe intervencija DVD Skradin i DVD Dubravice, shodno financijskim mogućnostima, potrebno je kontinuirano nabavljati opremu i sredstva za vatrogasne intervencije, prema prijedlogu zapovjednika navedenih DVD-a.

**Točka 10.**

Sredstva za provedbu Plana osiguravaju se u Proračunu Grada Skradina za 2018. godinu.

**Točka 11.**

Plan stupa na snagu danom donošenja, primjenjuje se od 01. siječnja 2018. do 31. prosinca 2018. godine, a objavit će se u „Službenom vjesniku Šibensko-kninske županije“.

KLASA: 214-01/17-01/3

URBROJ: 2182/03-02-17-1

Skradin, 14 . prosinca 2017.

GRADSKO VIJEĆE

GRADA SKRADINA

PREDSJEDNICA

Nadija Zorica, v.r.